

**L-attività illegali fit-Torri l-Abjad -**

**BirdLife Malta titlob investigazzzjoni**

Il-party fit-Torri l-Abjad, f’sit ta’ Natura 2000 kien oriġinarjament ressaq applikazzjoni għal permess tal-ERA. Madankollu, wara pressjoni minn NGOs li raw il-party jiġi irreklamat, ġew infurmati li l-organizzaturi tal-party u min jimmaniġja t-Torri l-Abjad, ħassru l-party. Ftit wara, l-amministraturi tal-post informaw lill-NGOs li l-party xorta se jsir fil-21 ta Gunju soġġett għal permess mill-ERA.

FATT 1: Dan il-party sar mingħajr permess tal-ERA u allura kien illegali.

FATT 2: L-MRU marru fuq il-post u ressqu rapport urġenti mal-infurzar tal-ERA.

FATT 3: Uffiċjali tal-ERA marru fuq il-post u kkonfermaw li l-party kien illegali.

FATT 4: Uffiċjali tal-ERA qalu li ma setgħux jordnaw lill-organizzaturi biex iwaqqfu l-party illegali mingħajr ordni diretta mid-Direttur tagħhom.

Il-mistoqsijiet tagħna;

1) Possibbli li l-liġi hija daqshekk dgħajfa li uffiċjali tal-infurzar tal-ERA ma setgħux iwaqqfu party illegali li kien għaddej f’żona sensittiva? Jekk dan hu minnu, il-mexxejja u d-diretturi tal-ERA qatt ma indunaw b’din id-dgħufija u pproponew bidliet fil-liġi? Jekk le, min għandu jerfa’ r-responsabbiltà għal dan in-nuqqas ta’ viżjoni? (Il-Kap Eżekuttiv tal-ERA għandu jwieġeb dan).

2) Jekk dan mhux minnu u l-uffiċjali tal-ERA għandhom l-awtorità mogħtija mil-liġi biex iwaqqfu attività illegali, min idderieġa lill-uffiċjali tal-ERA biex jaħsbu li kellhom bżonn ordni tad-Direttur tagħhom biex jaġixxu? (L-uffiċjal tal-ERA involut għandu jwieġeb dan).

3) L-uffiċjal tal-ERA ipprova jikkuntattja lid-Direttur tiegħu/tagħha biex jikseb l-awtorità meħtieġa biex iwaqqaf l-avveniment? U l-istess Direttur m’għandux ikun disponibbli f’kull ħin f’każi bħal dawn? Jekk l-uffiċjal tal-ERA ipprova jikkuntattja lid-Direttur, qabdu?

Din is-sitwazzjoni hija sintomu ta’ problema akbar li qed teqred l-integrità tal-ERA. Dan l-avveniment għandu jiġi investigat bis-serjetà biex jinstab min falla lil pajjiżna. Dawk li kienu responsabbli għandhom jerfghu r-responsabbiltà u jieħdu l-passi meħtieġa. L-organizzaturi għandhom jiġu pprojbiti milli jorganizzaw avvenimenti simili f’żoni rurali. Dan ma kienx żball. Filwaqt li napprezzaw l-apoloġija li għamel is-Sur Sciberras, din mhix biżżejjed. L-organizzaturi kienu jafu li kellhom bżonn permess u għażlu b’mod intenzjonat li ma japplikawx għal wieħed.